ผ่า ‘ไทยอินชัวเรอส์ดาต้าเนท’ ก่อนควบรวมกิจการ
บริษัท ไทยอินชัวเรอส์ดาต้าเนท หรือทีไอดี เป็นบริษัทที่ทำธุรกิจจัดเก็บข้อมูลประกันภัยรถยนต์แห่งแรกของประเทศไทย
22 เม.ย. 2560

โดย...วารุณี อินวันนาบริษัท ไทยอินชัวเรอส์ดาต้าเนท หรือทีไอดี เป็นบริษัทที่ทำธุรกิจจัดเก็บข้อมูลประกันภัยรถยนต์แห่งแรกของประเทศไทย ปัจจุบันอยู่ระหว่างการควบรวมกิจการกับสำนักงานอัตราเบี้ยประกันวินาศภัยทั้งนี้ ทีไอดี มีทุนจดทะเบียนเริ่มต้น เมื่อปี 2535 จำนวน 40 ล้านบาท มีบริษัทไทยรับประกันภัยต่อ (ไทยรี) ถือหุ้นใหญ่ในสัดส่วน 40% ที่เหลือถือหุ้นโดยบริษัทประกันวินาศภัยที่เป็นสมาชิกของสมาคมประกันวินาศภัยไทย ต่อมาบริษัทไทยรี และบริษัทประกันภัย เห็นพ้องกันให้บริษัทกลางคุ้มครองผู้ประสบภัยจากรถ (บริษัทกลางฯ) ที่มีบริษัทประกันภัยถือหุ้นอยู่แล้ว เข้าไปถือหุ้นในทีไอดี จึงได้ขายหุ้นให้บริษัทกลางฯ ทำให้บริษัทกลางฯ ถือหุ้นใหญ่ในทีไอดี 90% ที่เหลือเป็นของบริษัทประกันภัยที่ไม่ยอมขายหุ้นออกมาพิษณุวัฒก์ อ้วนสะอาด กรรมการผู้จัดการ บริษัท ไทยอินชัวเรอส์ดาต้าเนท หรือทีไอดี กล่าวว่า บริษัทมีทุนจดทะเบียนเริ่มแรก 40 ล้านบาท และลดทุนลง 30 ล้านบาท เหลือ 10 ล้านบาท และจะเพิ่มทุนเพิ่มเป็น 60 ล้านบาท เพื่อเตรียมความพร้อมในการควบรวมกิจการกับสำนักงานอัตราเบี้ยประกันภัย โดยทุนที่เพิ่มจะนำไปลงทุนซื้อฮาร์ดแวร์ และซอฟต์แวร์ การพัฒนาแอพพลิเคชั่นเพื่อขยายธุรกิจ“บริษัทตั้งมา 25 ปี มีรายได้จากค่าบริการการจัดเก็บข้อมูลประกันภัยรถยนต์ ทั้งภาคบังคับ และภาคสมัครใจ จากบริษัทประกันภัยทั้งระบบ สามารถเลี้ยงดูองค์กรมาได้ 20 ปีแล้ว โดยค่าจัดเก็บข้อมูลรถ ทำรายได้ปีละ 20 ล้านบาท และมีรายได้จากการพัฒนาซอฟต์แวร์แอพพลิเคชั่น การวางระบบ ให้งบบริษัทประกันภัยอีกประมาณ 10 ล้านบาท ซึ่งครอบคลุมค่าใช้จ่ายของบริษัทที่มีประมาณปีละ 30 ล้านบาท” พิษณุวัฒก์ กล่าวสำหรับปี 2560 บริษัทตั้งเป้าหมายรายได้จากค่าบริการ 40 ล้านบาท จากงานที่เพิ่มขึ้น ส่วนใหญ่มาจากค่าบริการการจัดเก็บข้อมูลที่ได้เพิ่มการจัดเก็บข้อมูลประกันภัยอื่นๆ เพิ่มเติมเพื่อให้ครบทุกประเภท คาดว่าจะได้ข้อมูลครบเมื่อ คปภ.สั่งให้บริษัทประกันภัยจัดส่งข้อมูลเข้าศูนย์ข้อมูลอินชัวรันส์บูโร จะทำให้บริษัทได้ข้อมูลเหล่านั้นมาด้วยขณะนี้บริษัทเป็นที่ปรึกษาในการวางระบบอินชัวรันส์บูโรให้กับทาง คปภ. และยังได้รับความไว้วางใจจากกองทุนประกันวินาศภัย ในการพัฒนาแอพพลิเคชั่นระยะที่ 2 เพื่อใช้ในการตรวจสอบข้อมูลผู้ประสบภัย การเบิกจ่าย ตรวจสอบข้อมูลรวมถึงอยู่ระหว่างการพัฒนาแอพพลิเคชั่นการขายประกันภัยออนไลน์เพื่อรองรับการไม่ต้องออกกรมธรรม์เป็นกระดาษ หรือการออกกรมธรรม์ในรูปของอิเล็กทรอนิกส์ (อี-โพลิซี)นอกจากนี้ อยู่ระหว่างการจัดทำระบบการตรวจสอบข้อมูลประกันภัยรถยนต์ระหว่างกันเพื่อรองรับโครงการ “ชนแล้วแยก แลกใบเคลม” หรือ น็อก ฟอร์ น็อก ที่เป็นสัญญาสละสิทธิค่าเรียกร้องซึ่งกันและกัน ในกรณีที่รถประกันภัยรถยนต์ประเภท 1 ชนกันเอง โดยจะขยายไปให้ครอบคลุม รถประเภท 1 ไปชนรถที่มีประกันภัยชั้น 2 ชั้น 3 และชั้น 4รวมถึงทำระบบข้อมูลประกันภัยรถยนต์ตามโครงการ “ชนแล้ว ถ่ายรูปไว้ แยกได้ ไม่ต้องรอ” ของสำนักงานตำรวจแห่งชาติ ซึ่งจะจัดทำเป็นแอพพลิเคชั่นบนมือถือซึ่งจะช่วยลดต้นทุนในการทำงานของบริษัทประกันภัยขณะเดียวกัน ปี 2560 บริษัทได้วางระบบการตรวจสอบข้อมูลที่น่าจับตามองเป็นพิเศษในกลุ่มลูกค้าประกันอุบัติเหตุส่วนบุคคล (พีเอ) เพิ่มเติม เช่น ทำประกันภัยไว้เกินกว่า 3 บริษัท และมียอดเงินเอาประกันภัยต่อวันเกิน 1 หมื่นบาท/วัน กรณีซื้อความคุ้มครองชดเชยรายได้ มีการเปลี่ยนบริษัทรับประกันทุกปี เรียกร้องค่าสินไหม หรือเคลมเกินกว่า 3 ครั้งแต่ละปี มูลค่าการเคลมเกิน 1 แสนบาท/ครั้ง และมีอัตราความเสียหายจากการเรียกร้องสินไหมเกิน 100% ติดต่อกัน 3 ปี จากเดิมที่ทำเฉพาะประกันภัยรถยนต์“เรายังทำการประมวลผลข้อมูล จัดทำรายงาน ให้บริการวางระบบเทคโนโลยีสารสนเทศ หรือไอที และพัฒนาแอพพลิเคชั่นด้วย” พิษณุวัฒก์ กล่าวพิษณุวัฒก์ กล่าวอีกว่า การควบรวมกิจการของบริษัทเข้ากับสำนักงานอัตราเบี้ยฯ จะไม่ส่งผลกระทบต่อพนักงาน 40 คน ซึ่งได้ทำการชี้แจงกับพนักงานแล้ว เพราะลักษณะการทำงานไม่ซ้ำซ้อนกัน แต่จะทำให้องค์กรมีขนาดใหญ่ขึ้นในขณะที่สำนักงานอัตราเบี้ยฯ มีพนักงานไม่มากประมาณ 10 กว่าคน ส่วนใหญ่เป็นนักคณิตศาสตร์ประกันภัย จะนำข้อมูลของบริษัทไปทำการวิเคราะห์และกำหนดอัตราเบี้ยประกันภัย เพื่อให้ภาคธุรกิจใช้อ้างอิงในการคิดเบี้ยกับลูกค้าที่เพียงพอ จะได้สามารถอยู่ได้ในยุคที่มีการเปิดเสรีเบี้ยประกันภัย ซึ่งเป็นการทำงานคนละแบบ และกระบวนการทำงานไม่เหมือนกัน ที่ซ้ำซ้อนกันจะมีไม่มาก เช่น บัญชี โอเปอเรเตอร์ งานธุรการ แต่เมื่อองค์กรใหญ่ขึ้นก็จำเป็นต้องใช้คนมากขึ้น“หากจะเปรียบการทำงานง่าย คือบริษัท ไทยอินชัวเรอส์ดาต้าเนท เหมือนคนทำสวน ทำนา ที่จะต้องทำการปลูกพืช รดน้ำ พรวนดิน ได้ผลผลิตออกมา เป็นข้าว เป็นผลไม้ ในขณะที่ทางสำนักงานอัตราเบี้ยฯ จะเหมือนคนที่ต้องนำวัตถุดิบเหล่านี้ไปปรุงอาหาร” พิษณุวัฒก์ กล่าวการควบรวมกิจการระหว่างบริษัท ไทยอินชัวเรอส์ดาต้าเนท กับสำนักงานอัตราเบี้ยประกันภัย เป็นบริษัท ไทยแลนด์อินชัวรันส์รีเสริชแอนด์ดีเวลล็อปเม้นท์ (TIRD) ในครั้งนี้จึงมีแต่โต และกลายเป็นศูนย์ข้อมูลธุรกิจประกันภัยไทย ที่มีความเป็นอิสระในการให้คำปรึกษาแก่ภาครัฐ และภาคธุรกิจ มีความยุติธรรมต่อผู้บริโภค และส่งเสริมความสามารถด้านการแข่งขันของธุรกิจประกันภัยที่กำลังจะเปิดเสรีในอนาคตอันใกล้